यस्तो ऐतिहासिक स्वतन्त्र मुलुकका सार्वभौम नागरिकले प्रधानमन्त्री या राष्ट्रपतिले निहुरिएर अभिवादन गरेको कुरालाई ‘ए…यो किन निहुरियो… हाम्रो स्वाभिमान कहाँ गयो… खत्तम भयो… हामी बर्बाद भयौँ’ भनेर सोच्नै पर्दैन । मोदी झुके कि ओली झुके भन्ने कुरा को बढी संस्कारयुक्त भन्ने अर्थमा चर्चामा आउनुपर्ने हो न कि कसको शिर तल र कसको माथि पऱ्यो भन्ने अर्थमा । देश र जनतामाथि खेलबाड गर्नेले ठाडो शिरमै पनि गरेकै छन् । नगर्नेले भुइँ छुने गरी झुके पनि कुनै हालतमा मुलुकलाई धोखा दिन सक्दैनन् । काजी लेण्डुप दोर्जेले इन्दिरा गान्धीसँग भेट्दाको तस्बिर हेर्ने हो भने उनी कहीँ कतै झुकेको देखिँदैन, तर देशै बुझाए । राष्ट्रियताको जगेर्ना ‘बडिल्याङ्ग्वेज’ले होइन देशप्रतिको प्रतिबद्धताले गर्ने हो ।
